sagorsarker/bangla-wikipedia huggingface dataset:
জাবাল সাইস

জাবাল সাইস () একটি উমাইয়া মরু দুর্গ বা প্রাক্তন প্রাসাদ, যা সিরিয়াতে ৭০৭-৭১৫ খ্রিস্টাব্দে নির্মিত হয়েছিল। এটি কাসর সাইস নামেও পরিচিত। এই দুর্গটি একটি বিলুপ্ত আগ্নেয়গিরির কাছাকাছি অবস্থিত। জাবাল সাইস দুর্গের পাশে একটি পর্বতশৃঙ্গ আছে, যার উচ্চতা সমুদ্রপৃষ্ঠ থেকে ৬২১ মিটার।
৭০৭-৭১৫ খ্রিস্টাব্দে নির্মিত এই দুর্গটি সিরিয়ার মরুভূমিতে অবস্থিত। এটি মৌসুমি পানির উৎসের উপর নির্ভরশীল ছিল, যা কাছের আগ্নেয়গিরির গর্তে জমা হতো। বর্তমানে প্রাসাদটি শুধুমাত্র ধ্বংসাবশেষ হিসেবে টিকে আছে। এখানে ৫২৮ খ্রিস্টাব্দ থেকে বসতি বিদ্যমান ছিল। ঐতিহাসিক জের এল বাচারাচ অনুসারে, আল-ওয়ালিদ প্রথম জাবাল সাইস নির্মাণ করেছিলেন। সম্ভবত এটি বেদুইনদের গ্রীষ্মকালীন শিবির হিসেবে ব্যবহারের জন্য নির্মিত হয়। এটি তার কার্যক্রম কেন্দ্র আল-কারিয়াতাইন এবং তার আরেক মরু দুর্গ কাসর বারকু'র মধ্যে অবস্থিত।
এই স্থানে একটি বিখ্যাত শিলালিপি রয়েছে, যা জাবাল উসাইস শিলালিপি নামে পরিচিত। এই শিলালিপি ৫২৮ বা ৫৩২/৩ খ্রিস্টাব্দের মধ্যে লেখা হয়েছিল। এতে জাফনিদ নেতা আল-হারিস ইবনে জাবালাকে "আল-মালিক" নামে অভিহিত করা হয়েছে, যা সে সময়কার সিরিয়াক গ্রন্থগুলোতে ব্যবহৃত শিরোনামের অনুরূপ।
তিজি এন'টিচকা

তিজি এন'টিচকা (; ) হল একটি পর্বত গিরিপথ, যা উচ্চ আটলাস পর্বতমালার মাধ্যমে মরক্কোর মারাকেশ-এর দক্ষিণ-পূর্ব অংশকে ওয়ারজাজাত শহরের সাথে সংযুক্ত করে। এটি মহান মারাকেশ সমভূমির উপরে অবস্থিত। এটি সাহারার প্রবেশদ্বার হিসেবেও কাজ করে।
নভেম্বর থেকে মার্চ পর্যন্ত প্রায়শই এই গিরিপথে তুষারপাত হয়, তবে গরম মৌসুমে সূর্যের তীব্রতা অনুভূত হতে পারে। দীর্ঘদিন ধরেই বিশ্বাস করা হতো, এটি উচ্চতায় অবস্থিত (যা গিরিপথের উপরে একটি সাইনবোর্ডেও উল্লেখ আছে), তবে ৩০ নভেম্বর ২০২২-এ GPS পরিমাপে হান্স মুল্ডার এর উচ্চতা নির্ধারণ করেন যা গুগল আর্থ দ্বারা নিশ্চিত করা হয়। এটির সর্বোচ্চ উচ্চতা । এটি উত্তর আফ্রিকার সর্বোচ্চ প্রধান পর্বত গিরিপথ। ফরাসি সেনাবাহিনী ১৯৩৬ সালে প্রাচীন ক্যারাভান পথ বরাবর এই রাস্তা নির্মাণ করেছিল। এবং এটি বর্তমানে জাতীয় সড়ক ৯ (পূর্বে রুট P-31)-এর অংশ।
১৯৪২ সালে এই গিরিপথের কাছাকাছি মরক্কোর শেষ বারবারি সিংহ শিকার করা হয়েছিল।
সিদি হারাজেমের সমাধিসৌধ

সিদি হারাজেমের সমাধিসৌধ হল মরক্কোর ফেজ শহরে অবস্থিত একটি সমাধি স্মৃতিস্তম্ভ এবং ধর্মীয় স্থাপনা। এটি বাব ফতুহ কবরস্থানে অবস্থিত, যা শহরের অন্যতম বৃহৎ ঐতিহাসিক কবরস্থান। এখানে সিদি 'আলী ইবন হারাজেম (হারাজিম বা হারজিহিম নামেও পরিচিত) এর সমাধি রয়েছে, যিনি ১২শ শতাব্দীর একজন সূফি সাধক ছিলেন। তিনি ১১৬৪-৬৫ সালে মৃত্যুবরণ করেন।
সবুজ পিরামিড আকৃতির ছাদবিশিষ্ট এই মাজারটি কবরস্থানের সবচেয়ে বিশিষ্ট কাঠামো, যার একটি অংশ তার নামানুসারে পরিচিত। আলাউই রাজবংশের প্রতিষ্ঠাতা মৌলায় রশিদ ১৭শ শতকে এখানে সমাহিত হন। বর্তমান কাঠামোটি ১৮শ শতকের শেষের দিকে সুলতান মোহাম্মদ ইবন আবদাল্লাহ দ্বারা নির্মিত বা পুনর্নির্মিত হয়েছিল। প্রতি বসন্তে এখানে একটি জনপ্রিয় ধর্মীয় উৎসব ("মৌসেম") অনুষ্ঠিত হয়। ঐতিহাসিকভাবে এই সমাধিটি বিভিন্ন ধর্মীয় আচার ও অনুষ্ঠানের সঙ্গে যুক্ত ছিল। ADER-Fès নামক স্থানীয় সংরক্ষণ সংস্থা ২০১০-এর দশকের মাঝামাঝি সময়ে মাজারটির সংস্কার সম্পন্ন করেছে।
দার দ্বিবেগ

দার দ্বি‌বেগ () (অন্য বানান দার দ্বি‌বাগ বা দার দেবিবাগ) ছিল একটি ঐতিহাসিক কাসবা বা দুর্গ-প্রাসাদ, যা ফেজ, মরক্কো-এর উপকণ্ঠে অবস্থিত। এটি ১৭২৯ সালে 'আলাউই সুলতান মৌলায় আবদাল্লাহ দ্বারা নির্মিত হয়, যিনি ১৭২৯ থেকে ১৭৫৭ সালের মধ্যে বিভিন্ন সময়ে মরক্কোর শাসক ছিলেন। পুরনো শহর থেকে কয়েক কিলোমিটার দক্ষিণের সমভূমিতে অবস্থিত এই স্থাপনা একটি প্রাচীরবেষ্টিত এলাকা নিয়ে গঠিত ছিল, যেখানে একটি বড় কান্ট্রি হাউস, বাগান এবং একটি ছোট মসজিদ ছিল।
এই প্রাসাদটি ১৯১১ সালে ফরাসি কর্নেল চার্লস এমিল মোয়ানিয়ে-এর সৈন্যদের দ্বারা ফেজে আগমনের সময় ব্যবহৃত হয়েছিল। পরে ফরাসি উপনিবেশিক শাসনের (১৯১২-১৯৫৬) সময় এটি সামরিক ঘাঁটি হিসেবে ব্যবহৃত হয়।
আজকের দিনে এই স্থানটিই আধুনিক "Ville Nouvelle" ("নতুন শহর") দ্বারা দখল করা হয়েছে, যা মরক্কানদের মধ্যে "দার দেবিবাগ" নামেই পরিচিত।
কাসর বায়ির

কাসর বায়ির () একটি মরুভূমির দুর্গ, যা ৭৪৩ খ্রিস্টাব্দে প্রিন্স ওয়ালিদ বিন ইয়াজিদ দ্বারা নির্মিত হয়েছিল। এটি জর্ডানের মরুভূমিতে অবস্থিত। ১৯৩১ সালে এটি ধ্বংস হয়ে যায়।
৭৪৩ খ্রিস্টাব্দে উমাইয়া যুগে ভবিষ্যৎ খলিফা দ্বিতীয় আল-ওয়ালিদ বর্তমান জর্ডানের "বাদিয়া" (মরুভূমি) অঞ্চলে এই দুর্গ নির্মাণ করেন। কাঠামোটি ৭০ মিটার দীর্ঘ ছিল এবং বড় বেলেপাথর ব্লক দিয়ে এটি তৈরি করা হয়েছিল। ১৯৩১ সালে এটি বীক পাশা ধ্বংস করেন এবং এর পাথরগুলো আরব লেজিয়ন চৌকি নির্মাণে ব্যবহার করা হয়।
লাজারাস ফুচস

লাজারাস ইমানুয়েল ফুচস (৫ মে ১৮৩৩ – ২৬ এপ্রিল ১৯০২) একজন ইহুদি-জার্মান গণিতবিদ ছিলেন এবং তিনি রৈখিক ডিফারেনশিয়াল সমীকরণের ক্ষেত্রে গবেষণায় গুরুত্বপূর্ণ অবদান রেখেছিলেন। তিনি পোসেনের গ্র্যান্ড ডাচির (আধুনিক মোসিনা, পোল্যান্ড) মোসচিনে জন্মগ্রহণ করেন এবং জার্মানির বার্লিনে মারা যান। তাকে শোনবার্গের সেন্ট ম্যাথিউ'স কবরস্থানে সমাহিত করা হয়েছিল। H অংশে তার সমাধি সংরক্ষিত করা হয়েছে এবং বার্লিন রাজ্যের সম্মানীয় সমাধি হিসেবে এটি তালিকাভুক্ত।
তাঁর নামানুসারে ফুচসিয়ান গ্রুপ এবং ফাংশন এবং পিকার্ড-ফুচস সমীকরণের নামকরণ হয়।একটি রৈখিক ডিফারেনশিয়াল সমীকরণের একটি একক বিন্দু "a কে"
Fuchsian বলা হয় যদি "p" এবং "q," "a" বিন্দুর চারপাশে মেরোমর্ফিক হয় এবং এর যথাক্রমে সর্বাধিক 1 এবং 2 অর্ডারের মেরু থাকে।
ফুচসের একটি উপপাদ্য অনুসারে, এই শর্তটি একক বিন্দুর নিয়মিততার(রেগুলারিটি) জন্য প্রয়োজনীয় এবং যথেষ্ট, অর্থাৎ, নিম্নলিখিত ফর্মের দুটি রৈখিকভাবে স্বাধীন সমাধানের অস্তিত্ব নিশ্চিত করার জন্য
যেখানে formula_3 সূচকগুলি সমীকরণ থেকে নির্ধারণ করা যেতে পারে। সেই ক্ষেত্রে যখন formula_4 একটি পূর্ণসংখ্যা, এই সূত্রটি পরিবর্তন করতে হবে।
ফুচসের আরেকটি সুপরিচিত ফলাফল হল "ফুচসের শর্তাবলী", নিচে উল্লেখিত ফর্মের অ-রৈখিক ডিফারেনশিয়াল সমীকরণের জন্য প্রয়োজনীয় এবং পর্যাপ্ত শর্তাবলী হলো
চলমান এককতা থেকে মুক্ত থাকা।
হাইডেলবার্গ বিশ্ববিদ্যালয়ে কর্মরত থাকাকালীন একজন শিক্ষক হিসেবে তাঁর বক্তৃতাদানের ধরণ সম্পর্কে একটি আকর্ষণীয় মন্তব্য পাওয়া যায়: গণিত সম্পর্কে তাঁর জ্ঞান এতটাই গভীর ছিল যে তিনি বক্তৃতা দেওয়ার আগে প্রস্তুতি নিতেন না - তিনি কেবল ঘটনাস্থলেই বক্তৃতার বিষয়বস্তু ভেবে নিতেন, একই সাথে শিক্ষার্থীদের সেরা ডিগ্রিধারী গণিতবিদদের চিন্তাভাবনার সাথে পরিচয় করিয়ে দিতেন।
ল্যাজারুস ফুচস ছিলেন -এর পিতা, যিনি একজন জার্মান গণিতবিদ।
সংযুক্ত আরব আমিরাতে শিয়া ইসলাম

সংযুক্ত আরব আমিরাতে সংখ্যালঘু মুসলিমরা শিয়া ইসলাম পালন করে। এই দেশে বসবাসকারী প্রবাসী মুসলিম সম্প্রদায়ের মধ্যেও শিয়া ইসলামের চর্চা দেখা যায়। বিশেষ করে ইরানি, এবং কিছু আরব, পাকিস্তানি, ভারতীয় ছাড়াও অন্যান্য জাতিগোষ্ঠীর লোকজনের মধ্যেও শিয়া মুসলমান রয়েছে। ইসনা আশারিয়ার বাইরে ইসমাইলি এবং দাউদি বোহরাদের মতো শিয়া সম্প্রদায় সংযুক্ত আরব আমিরাতে রয়েছে। তারা মোট জনসংখ্যার ৫% এরও কম। বেশিরভাগ শিয়া নাগরিকরা দুবাই শহরে থাকে। এদের বেশিরভাগই ১৯২০-এর দশকে ইরান থেকে আসা অভিবাসীদের বংশধর। তারা পরে আরব আমিরাতের নাগরিকত্ব পেয়েছে।
সংযুক্ত আরব আমিরাত একটি মুসলিম সংখ্যাগরিষ্ঠ দেশ। সংযুক্ত আরব আমিরাতের সংবিধানের সপ্তম অংশে ইসলামকে রাষ্ট্রীয় ধর্ম হিসেবে ঘোষণা করা হয়েছে। দুবাইতে সরকার মসজিদে সুন্নি বা শিয়া ইমামকে নিয়োগ করে। এছাড়া সরকার মসজিদে প্রচারিত ধর্মীয় খুতবার বিষয়বস্তুও নিয়ন্ত্রণ করে। সরকার শিয়া মসজিদগুলিকে বেসরকারি হিসেবে মনোনীত করেছে। তবে অনুরোধের ভিত্তিতে তারা সরকারি তহবিলের জন্য আবেদন করতে পারবে। শিয়ারা তাদের মসজিদে নামাজ পড়তে পারে। তাদের মসজিদ রক্ষণাবেক্ষণের স্বাধীনতা দেওয়া হয়েছে। শিয়ারা একটি বিশেষ শিয়া কাউন্সিলের মাধ্যমে পারিবারিক আইনের মামলাও পরিচালনা করতে পারে। বেশিরভাগ শিয়ারা আবুধাবি, দুবাই এবং শারজাহ আমিরাতে বসবাস করে।
ইরানি বংশোদ্ভূত সংযুক্ত আরব আমিরাতের শিয়া নাগরিকরা ঐতিহাসিকভাবে দেশটির ব্যবসা-বাণিজ্য খাতে গুরুত্বপূর্ণ ভূমিকা পালন করে আসছে। একই সাথে শিয়ারা সংযুক্ত আরব আমিরাতের রাজনৈতিক প্রতিষ্ঠানে প্রতিনিধিত্ব করে থাকে।
সাম্প্রতিক বছরগুলিতে সংযুক্ত আরব আমিরাত থেকে অল্প সংখ্যক শিয়া মুসলিম প্রবাসীকে নির্বাসিত করা হয়েছে। বিশেষ করে লেবাননের কিছু শিয়া পরিবার হিজবুল্লাহর প্রতি সহানুভূতির সন্দেহে নির্বাসনের অভিযোগ করেছে। কিছু সংস্থার মতে, এই ধরনের বহিষ্কৃতদের সংখ্যা ৪,০০০ এরও বেশি হতে পারে।
দেশটিতে অসংখ্য শিয়া মসজিদ রয়েছে। এর মধ্যে বিশেষভাবে উল্লেখযোগ্য মসজিদ হল বুর দুবাইয়ের ইরানি মসজিদ এবং সাতওয়ায় অবস্থিত ইরানি মসজিদ। ২০০৩ সালে, আগা খান দুবাইতে মধ্যপ্রাচ্যে প্রথম ইসমাইলি কেন্দ্র খোলার ঘোষণা দেন। কেন্দ্রটি নির্মাণের জন্য তৎকালীন দুবাইয়ের যুবরাজ শেখ মোহাম্মদ বিন রশিদ আল মাকতুম জমি দান করেছিলেন।
রেউনিওঁতে ইসলাম

রেউনিওঁতে ইসলাম একটি সংখ্যালঘু ও ক্রমবর্ধমান ধর্ম। দেশটির প্রায় ৩% মানুষ ইসলাম ধর্মের অনুসারী। বেশিরভাগ বড় শহরে মসজিদ রয়েছে, যা মুসলিম সম্প্রদায়কে তাদের ধর্ম পালনের সুযোগ করে দেয়। রেউনিওঁয়ের মুসলিম সম্প্রদায়কে সেদেশে সাধারণত জারাব বলা হয় এবং জারাবেরা বেশিরভাগই দক্ষিণ এশীয়; বিশেষ করে ভারতের আধুনিক রাজ্য গুজরাত থেকে এখানে আসেন। অতি সম্প্রতি ফ্রান্সের বিদেশি অঞ্চল মায়োত, কোমোরোস ও আফ্রিকীয় দেশগুলি থেকে অনেক মুসলিম অভিবাসী রেউনিওঁতে এসেছে। 
দশম শতাব্দী পর্যন্ত রেউনিওঁ দ্বীপে কোনো মানুষের বসবাস ছিল না। ১০ শতক থেকে মুসলিম নাবিকরা এখানে আসতে শুরু করেন। তবে প্রথম স্থায়ী বসতি স্থাপনকারী ছিল ইউরোপীয়রা, যারা দ্বীপে খ্রিস্টধর্ম নিয়ে আসে এবং এই কারণে দ্বীপের জনসংখ্যার ৯০% ক্যাথলিক খ্রিস্টান। মুসলমানরা মূলত ১৯শ শতকের মাঝামাঝি সময়ে রেউনিওঁতে অভিবাসন শুরু করে এবং তারা প্রধানত দক্ষিণ এশিয়া থেকে; বিশেষ করে ভারতের গুজরাত প্রদেশ থেকে অভিবাসী হিসেবে এখানে আসে। স্থানীয় ভাষায় রেউনিওঁয়ের সকল মুসলিমকে এমনকি ভারত ও পাকিস্তান থেকে আসা ব্যক্তিদেরও জারাব বলা হয়। 
রেউনিওঁয়ের মুসলমানদের সংখ্যা নিয়ে বিভিন্ন তথ্য পাওয়া যায়। কিছু সূত্র অনুসারে এখানে ১৫,০৩৭ জন মুসলমান রয়েছে; অন্য কিছু সূত্র অনুযায়ী এই সংখ্যা ৩৫,৭০০ জন বলা হয়েছে। রেউনিওঁর মুসলিমরা তিনটি প্রধান গোষ্ঠীতে বিভক্ত; দ্বীপটির অধিকাংশ মুসলমান হানাফি মাজহাব অনুসরণ করে এবং তারা ১৯ শতকে ভারতের গুজরাত প্রদেশ থেকে আগত জারাবদের বংশধর। ১৯৭২ সাল থেকে একটি নতুন মুসলিম গোষ্ঠী রেউনিওঁতে অভিবাসন শুরু করে, যারা মাদাগাস্কার থেকে পালিয়ে এসেছিল। তাদের স্থানীয় ভাষায় কারান বলা হয় এবং তারা সবাই মূলত শিয়া সম্প্রদায়ভুক্ত। তৃতীয় মুসলিম গোষ্ঠী হল কমোরিয়ান, যারা ১৯৭০-এর দশকে মায়োতো দ্বীপ থেকে এসেছে এবং তারা শাফিঈ মাজহাব অনুসরণ করে। 
রেউনিওঁতে ইসলাম ধর্মীয় কার্যক্রম পরিচালনা করে কয়েকটি সংগঠন, যার মধ্যে অন্যতম হলো আহলে সুন্নাত ওয়াল জামাত। এই সংগঠনটি ১৪টি মসজিদ ও ১১টি স্কুলের তত্ত্বাবধান করে, যেখানে উর্দুতে শিক্ষা প্রদান করা হয়। এছাড়াও তাবলীগ জামাত এখানে সক্রিয়ভাবে কাজ করে। সাঁ দ্যানিতে একটি ইসলামি কেন্দ্র প্রতিষ্ঠিত হয়েছে, যা দ্বীপের মুসলিম সম্প্রদায়ের জন্য গুরুত্বপূর্ণ ভূমিকা পালন করে। এতে "ইসলামী পরিষদ" (ইসলামিক কাউন্সিল) নামের একটি সংস্থা আরবি ও উর্দু ভাষায় একটি ম্যাগাজিন প্রকাশ করে, যা দ্বীপের মুসলমানদের মধ্যে ধর্মীয় শিক্ষার প্রচার ও প্রসারে সহায়ক ভূমিকা রাখে।
রেউনিওঁতে একটি সংগঠিত ইসলামী শিক্ষাব্যবস্থা চালু রয়েছে, যেখানে আরবি ভাষা শিক্ষা দেওয়া হয় এবং মসজিদের ইমামগণ এ ভাষা শেখানোর দায়িত্ব পালন করেন। দ্বীপে দারুল ইফতা থেকে একজন প্রতিনিধি নিয়োজিত আছেন, যিনি ধর্মীয় বিষয়গুলো তত্ত্বাবধান করেন। 
দ্বীপের প্রায় প্রতিটি শহরেই মসজিদ নির্মিত হয়েছে। সবচেয়ে পুরাতন মসজিদটি হলো ""নূর আল-ইসলাম মসজিদ"", যা দ্বীপের রাজধানী সাঁ দ্যনিতে অবস্থিত। এটি ১৯০৫ সালে গুজরাতি মুসলিমদের দ্বারা নির্মিত হয়েছিল। এটি দ্বীপের সবচেয়ে বড় মসজিদ এবং এতে একত্রে ১৫০ জন মুসল্লি নামাজ আদায় করতে পারে। রেউনিওঁ দ্বীপে মোট ৩০টিরও অধিক মসজিদ রয়েছে, যা দ্বীপের বিভিন্ন শহরে ছড়িয়ে আছে। তবে অধিকাংশ মসজিদ রাজধানী সাঁ দ্যানি ও সেন-সাঁ-দ্যনি শহরে অবস্থিত। মসজিদগুলোর সাথে কুরআনি স্কুলও রয়েছে।
রেল সংযোগস্থল

রেল পরিবহনের প্রেক্ষাপটে একটি রেল সংযোগস্থল বলতে এমন একটি স্থানকে বোঝায়, যেখানে একাধিক রেলপথ একত্রিত হয় বা যেখান থেকে একাধিক রেলপথ বিচ্ছিন্ন হয়ে যায়। যদি রেলপথ দুইটি একই মাপের বা গেজের হয়, তাহলে রেলপথ-বদলকারক (টার্নআউট বা সুইচ) এবং বিশেষ রেলচলাচল সংকেতের মাধ্যমে গমনপথ দুইটির মধ্যে ভৌত সংযোগ স্থাপন করা হয়।
একটি সরল ক্ষেত্রে, যেখানে একটি বা দুইটি রেললাইনসহ দুইটি রেলপথ একটি সংযোগস্থলে মিলিত হয়, সেখানে রেলগাড়িগুলিকে এক গমনপথ থেকে অন্য গমনপথে বদল কার্যকর করার জন্য রেললাইনগুলির একটি মোটামুটি সরল বিন্যাসই যথেষ্ট হয়ে থাকে। নতুন গমনপথে যোগদানের পর রেলগাড়িগুলিকে যদি উভয় দিকেই চলাচল করতে হয়, তাহলে আরও জটিল সংযোগস্থলের প্রয়োজন হয়। উদাহরণস্বরূপ, এক্ষেত্রে একটি ত্রিভুজাকার রেললাইন বিন্যাস ব্যবহার করা হতে পারে।
রেল পরিবহন কার্যক্রমে রেলওয়ে সংযোগস্থলে বা তার কাছাকাছি অবস্থিত রেল স্টেশনগুলিকে "জংশন স্টেশন" হিসাবে ডাকা হয়। যুক্তরাজ্যে রেলপথস্থিত পরবর্তী স্টেশনের নামে জংশনের (এবং সংশ্লিষ্ট স্টেশনের) নামকরণের প্রথা রয়েছে, যেমন ইয়োভিল জংশন ইয়োভিলের দক্ষিণে মূল রেলপথে অবস্থিত এবং শাখার পরবর্তী গন্তব্য হল ইয়োভিল পেন মিল। এই ধরনের স্টেশনগুলিতে প্রায়শই বগি জোড়া লাগিয়ে রেলগাড়ি তৈরি করা হয় কিংবা রেলগাড়ি থেকে বগি আলাদা করা হয় যাতে একই রেলগাড়ি বিভক্ত হয়ে একাধিক গন্তব্যে যেতে পারে। মালবাহী রেলগাড়িগুলির ক্ষেত্রে শ্রেণীবিন্যাস প্রাঙ্গনগুলি (মার্শালিং ইয়ার্ডস) একই ধরনের কাজ সাধন করে।
একক রেলপথের ধারণক্ষমতার চেয়ে রেল সংযোগস্থলগুলির ধারণক্ষমতা রেল পরিবহন ব্যবস্থার ধারণক্ষমতাকে বেশি সীমাবদ্ধ করে। ব্যবস্থার ঘনত্ব বৃদ্ধির সাথে সাথে এই সমস্যাটি আরও গুরুতর আকার ধারণ করে। প্রায়শই নতুন রেলপথ নির্মাণের চেয়ে রেল সংযোগস্থল উন্নত করার ব্যবস্থা গ্রহণ করাই বেশি কার্যকর একটি সমাধান। উন্নত রেল সংকেত ব্যবস্থার মাধ্যমে, উচ্চতর গতির জন্য উপযুক্ত সংযোগবিন্দু তৈরি করে, অথবা সমোচ্চ সংযোগস্থলগুলিকে ভিন্ন-উচ্চতার (উড়াল) সংযোগস্থলে রূপান্তরিত করে (যেখানে রেল লাইনগুলি একে অপরের থেকে উচ্চতা দ্বারা পৃথকীকৃত থাকে বলে একটি রেললাইন অপরটির উপর দিয়ে বা নিচ দিয়ে যায়) একটি রেল সংযোগস্থলের ধারণক্ষমতা বৃদ্ধি করা যেতে পারে। তবে সংযোগস্থলের জটিলতা বৃদ্ধির সাথে সাথে এই ধরনের নির্মাণকাজ দ্রুত ব্যয়বহুল হয়ে উঠতে পারে, বিশেষ করে যদি সুড়ঙ্গ, সেতু বা শহরের অভ্যন্তরীণ রেললাইনের কারণে স্থান সংকুলান না হয়।
রেল ব্যবস্থায় সংযোগস্থল স্থাপন অনেক সমস্যার সৃষ্টি করে। যেমন এগুলির রক্ষণাবেক্ষণ খরচ বেশি এবং ঠিক সময়মতো কাজ সম্পাদন করাও দুরূহ। তাই মেট্রো-রেল ব্যবস্থাগুলিতে রেল ব্যবস্থাটিকে এমনভাবে নকশা করা হয়, যাতে সেটিতে সংযোগস্থলের সংখ্যা ন্যূনতম হয়। এক্ষেত্রে রেলগাড়ি কখনও পথ বদল করে না, বরং যাত্রীরা এক স্টেশন থেকে অন্য স্টেশনে যাতায়াত করে।
বদর মোকাম জামে মসজিদ

বদর মোকাম জামে মসজিদ বাংলাদেশের কক্সবাজার সদরের আওতাধীন মডেল থানা সড়কের কক্সবাজার পোস্ট অফিসের পশ্চিম পাশে অবস্থিত নবাবী আমলের একটি মসজিদ যা কক্সবাজার জেলার প্রচীনতম মসজিদ হিসেবে স্বীকৃত।
মহান সাধক ও ধর্ম প্রচারক শাহ সুফী হযরত বদর শাহ (রহ:) ইসলামের দাওয়াতী কজে চট্টগ্রাম থেকে নদী পথে এসে কক্সবাজারের কস্তুরাঘাট এলাকায় উঠেন। তিন এবং তরা সহযোগীরা এখানে প্রায় ২০ একর পাহাড়ী জমি আবাদ করে বসবাসের উপযোগী করে গড়ে তোলেন। এবং বর্তমান বদর মোকাম সংলগ্ন জায়গায় একটি বাড়ি তৈরি করে দীর্ঘ কয়েক বছর অবস্থান করার পর আবাদী জমিতে তাহের মুহাম্মদ ফকিরকে তার কার্যকারক হিসেবে রেখে অন্যত্র চলে যান। পরবর্তীতে জৈনদ্দীন সওদাগর নামক ব্যবসাী ব্যবসার উদ্দেশ্যে চট্টগ্রামের আনোয়ারা থেকে নদী পথে কক্সবাজারের বদর মোকাম এলাকায় আসেন। তার সাথে তাহের মুহাম্মদ ফকিরের গড়ে উঠে গভীর ঘনিষ্ঠতা। এর ভিত্তিতে তাহের মোহাম্মদ ফকির বর্তমান মসজিদের জায়গায়সহ প্রায় ১৬ একর জায়গা জৈনুদ্দীন সওদাগরকে লা-খেরাজ হিসাবে দান করেন, সেই দানকৃত জমির একাংশে আনুমানিক ১৭৫১ খ্রিষ্ঠাব্দের দিকে জৈনুদ্দীন সওদাগর হযরত বদর শাহ(রহ:) এর নামানুসারে এই মসজিদ প্রতিষ্ঠা করেন। ১৯৮২ সালে প্রয়োজনের প্রেক্ষিতে, মসজিদটিকে দ্বিতল বিশিষ্ট করে পনু: নিমার্ণ করা হয়। ১৯৯৭ সালে এই মসজিদের সীমানায় মহিলা মুসল্লিদের জন্য করা হয় আলাদা নামাজের ব্যবস্থা।
বাংলাদেশের অন্যতম পর্যটন এলাকা কক্সবাজারে দর্শনীয় স্থান হিসেবে বিবেচিত হচ্ছে এই মসজিদ। কক্সবাজার চেম্বার অফ কমার্স এন্ড ইন্ডাষ্ট্রী’র ভাইস প্রেসিডেন্ট ছৈয়দ মোহাম্মদ আলীর প্রচেষ্টায় জেলার ঐতিহ্যবাহী কক্সবাজার বদর মোকাম জামে মসজিদ মধ্যপ্রাচ্যের আদলে নান্দনিক শৈলী ও নিপূণ কারুকার্জ মন্ডিত নব আঙ্গিকে সাজানো হযেছে। মসজিদটির কারুকাজ এবং ডিজাইনের ক্ষেত্রে সৌদি আরবের মক্কা, মদিনা, তুর্কি, চীন, মিশর, সংযুক্ত আরব আমিরাতকে অনুসরণ করা হয়। ক্যালিগ্রাফি ডিজাইনের এই মসজিদটি বাইরের অংশ থেকে ভেতরের ডিজাইনকে বেশি ফুটিয়ে তোলা হয়েছে।
শালাকৃতির নয়টি অত্যাধুনিক ও মূল্যবান ঝাড়বাতি বসানো হয়েছে। মুসুল্লিদের সুবিধার্থে স্থাপন করা হয়েছে অত্যাধুনিক সাউন্ড সিস্টেম। আধুনিক করা হয়েছে অযুখানা।
মসজিদের তিনতলা বিশিষ্ট ভবনে রয়েছে অফিস, খতিব ও মুয়াজ্জিনের কোয়ার্টার, হেফজখানা ও মাদরাসা। মসজিদটিতে রয়েছে কবরস্থান ও গাড়ি পার্কিং।
এলিস এক্কা

এলিস এক্কা (হিন্দি: एलिस एक्का) (৮ সেপ্টেম্বর ১৯১৭ - ৫ জুলাই ১৯৭৮) একজন ভারতীয় আদিবাসী লেখক ছিলেন। তিনি ঝাড়খণ্ডের আদিবাসী সমাজের প্রথম মহিলা গল্পকার হিসেবে পরিচিত।
এলিসের জন্ম ১৯১৭ সালের ৮ সেপ্টেম্বর রাঁচিতে। তিনি ছিলেন মুন্ডা সম্প্রদায়ের মানুষ। তিনি ১৯৩৮ সালে কলকাতার স্কটিশ চার্চ কলেজ থেকে ইংরেজিতে স্নাতক ডিগ্রি অর্জনকারী ঝাড়খণ্ড-এর প্রথম আদিবাসী নারী ছিলেন।
তিনি হিন্দি ভাষায় গল্প লেখেন। তার গল্পগুলি ১৯৫০, ১৯৬০ এবং ১৯৭০ এর দশকে প্রকাশিত হয়েছিল। এলিসের মৃত্যুর পর ২০১৫ সালে "এলিস এক্কা কি কাহানিয়াঁ" নামে তার গল্পের একটি সংকলন প্রকাশিত হয়। এই বইটি () বন্দনা তেতে দ্বারা সম্পাদিত এবং রাধাকৃষ্ণ প্রকাশন থেকে প্রকাশিত হয়।
১৯৬০-এর দশকে তার গল্পগুলি "আদিবাসী পত্রিকা" নামে একটি সাপ্তাহিক পত্রিকা -তে প্রকাশিত হয়।
তাকে "ভারতের প্রথম নারী আদিবাসী গল্পকার" হিসেবে বর্ণনা করা হয়েছে। এলিসের জন্মশতবার্ষিকীতে তার নিজ শহর রাঁচিতে "অল ইন্ডিয়া ট্রাইবাল উইমেন লেখিকা সম্মেলন" নামে দুই দিনের সম্মেলন আয়োজন করা হয়েছিল।
হন্ডুরাসে ইসলাম

হন্ডুরাস একটি খ্রিস্টান প্রধান দেশ, যেখানে ইসলাম একটি ক্ষুদ্র সংখ্যালঘু ধর্ম। তবে দেশটির সংবিধান ধর্মনিরপেক্ষ হওয়ার কারণে মুসলমানরা ধর্মান্তরিত হতে ও উপাসনালয় নির্মাণ করতে স্বাধীনতা উপভোগ করে। পরিসংখ্যান অনুযায়ী, হন্ডুরাসে মোট মুসলিম জনসংখ্যা ১১,০০০, যা মোট জনসংখ্যার ০.১ শতাংশ। যদিও কোনও সরকারী পরিসংখ্যান নেই, তবুও অনুমান করা হয় যে, দেশটির দশ মিলিয়ন বাসিন্দার মধ্যে ৩০০,০০ এরও বেশি আরব বংশোদ্ভূত এবং এর মধ্যে বেশিরভাগই ফিলিস্তিনি ও লেবাননী আরব। তবে এই আরবদের বেশিরভাগই অর্থোডক্স এবং ক্যাথলিক খ্রিস্টান বংশোদ্ভূত। পশ্চিম গোলার্ধের অন্য কোনও দেশে আরব অভিবাসীদের সংখ্যা এত বেশি নয় এবং আরবদের নিখুঁত সংখ্যার দিক থেকে মার্কিন যুক্তরাষ্ট্র, মেক্সিকো, কলম্বিয়া, ভেনিজুয়েলা, কানাডা ও চিলির পরে হন্ডুরাস সপ্তম স্থানে রয়েছে।
হন্ডুরাসে ক্রিস্টোফার কলম্বাস আসার আগেই আরব ও আফ্রিকা থেকে আগত মুসলিমরা সেখানে বসবাস করতেন। তারা আন্দালুসিয়ার পতনের পর নিপীড়ন থেকে পালিয়ে আসা শরণার্থী মুসলমান ছিলেন এবং এরপর প্রথম আরব অভিবাসী হিসেবে ক্ষুদ্র ব্যবসায়ী কনস্টান্টিনো নিনি ১৮৯৬ সালে হন্ডুরাসে এসেছিলেন। ১৮৯৮ সালের ২২ ডিসেম্বর রোজা হান্দালও এখানে চলে আসেন। প্রথম বিশ্বযুদ্ধ শেষ হওয়ার পরে এবং উসমানীয় সাম্রাজ্য ভেঙে যাওয়ার পর হন্ডুরাসে আরব অভিবাসীদের সংখ্যা বৃদ্ধি পায়। ১৯১৮ সালের একটি জরিপে দেখা গিয়েছে যে, অধিকাংশ আরব অভিবাসী ছিলেন ফিলিস্তিনি খ্রিস্টান এবং তারা সবাই মূলত সান পেদ্রো সুলা শহরে বসবাস করতেন, যেখানে তারা শিল্প খাতের ৪১% নিয়ন্ত্রণ করতেন। ফিলিস্তিনি আরবরা উসমানীয় সাম্রাজ্যের শাসনাধীন ফিলিস্তিন ভূমি থেকে হন্ডুরাসে অভিবাসি হয়েছিল। তারা উসমানি পাসপোর্ট বহন করতেন, যার কারণে স্থানীয়ভাবে তাদের "তুর্ক" বলা হত। দ্বিতীয় বিশ্বযুদ্ধ এবং ১৯৪৮ সালের আরব-ইসরায়েল যুদ্ধের পর মুসলিম আরবদের অভিবাসন বৃদ্ধি পায়। সেখানে তারা একটি মসজিদ প্রতিষ্ঠা করে, যেখানে তাদের নতুন প্রজন্মকে কুরআন ও আরবি ভাষা শেখানো হতো। 
১৯৯৯ সালের মার্চ মাসে কফি রপ্তানিকারক অস্কার কাফাতি শিল্প ও বাণিজ্য মন্ত্রী হিসাবে মনোনীত হন, যা প্রথমবারের মতো একজন আরব বংশোদ্ভূত ব্যক্তিকে হন্ডুরাস সরকারের উচ্চ পদে নিয়ে আসে। তবে এখন হন্ডুরাস সরকারে ফিলিস্তিনি আরব বংশোদ্ভূত অনেক কর্মকর্তা রয়েছেন; যেমন: ভাইস-প্রেসিডেন্ট উইলিয়াম হান্দাল, দেশের কেন্দ্রীয় ব্যাংকের সভাপতি ভিক্টোরিয়া আসফুরা ও সংসদের কিছু সদস্য। হন্ডুরাস সরকার জুমার নামাজের সময় মুসলমান কর্মচারীদের ছুটি নেয়ার অনুমতি দিয়েছে। রাজধানী তেগুসিগালপায় একটি মাদ্রাসা স্থাপন করার অনুমতিও দেওয়া হয়েছে। 
হন্ডুরাসে দুটি পরিচিত ইসলামী সংগঠন রয়েছে, যার মধ্যে ইউসুফ আমদানির নেতৃত্বে সান পেদ্রো সুলার সেন্ট্রো ইসলামিকো দে হন্ডুরাস (১৯৮৪) এবং পুয়ের্তো কোর্টেসের কমিনিদাদ ইসলামিক ডি হন্ডুরাস।
লানা ক্লার্কসন

লানা জিন ক্লার্কসন (৫ এপ্রিল, ১৯৬২ – ৩ ফেব্রুয়ারি, ২০০৩) ছিলেন একজন মার্কিন অভিনেত্রী ও ফ্যাশন মডেল। ১৯৮০-এর দশকে তিনি বেশ কয়েকটি সোর্ড অ্যান্ড সর্সারি চলচ্চিত্রে অভিনয় করে খ্যাতি অর্জন করেন। ২০০৩ সালে রেকর্ড প্রযোজক ফিল স্পেক্টর তার বাড়িতে লানা ক্লার্কসনকে গুলি করে হত্যা করেন। স্পেক্টরকে হত্যার অভিযোগে অভিযুক্ত করা হয় এবং ২০০৯ সালে তিনি দোষী সাব্যস্ত হন।
ক্লার্কসন ক্যালিফোর্নিয়ার লং বিচে ডোনা এবং জেমস এম. ক্লার্কসনের ঘরে জন্মগ্রহণ করেন। ছোটবেলা থেকে তিনি ক্যালিফোর্নিয়ার সোনোমা কাউন্টির পাহাড়ি এলাকায় বেড়ে উঠেন। জেসি জে. ক্লার্কসন নামে তার এক ভাই এবং ফন নামের তার এক বোন ছিল। উত্তর ক্যালিফোর্নিয়ায় থাকাকালীন সময়ে তিনি ক্লোভারডেল হাই স্কুল এবং প্যাসিফিক ইউনিয়ন কলেজ প্রিপারেটরি স্কুলে পড়াশোনা করেন। ১৯৭৮ সালের ক্রিসমাস মৌসুমে ক্লার্কসনের পরিবার দক্ষিণ ক্যালিফোর্নিয়ায় ফিরে এসে লস অ্যাঞ্জেলেসের সান ফার্নান্দো ভ্যালি এলাকায় বসবাস শুরু করে। ক্লার্কসনের পরিবার লস অ্যাঞ্জেলেস কাউন্টিতে ফিরে আসার পর তিনি বিনোদন শিল্পে অভিনেত্রী এবং ফ্যাশন মডেল হিসেবে কাজ শুরু করেন।
ওমান অলিম্পিক কমিটি

ওমান অলিম্পিক কমিটি (; এছাড়াও সংক্ষেপে আইওসি কোড ওএমএ দ্বারা পরিচিত) হলো ওমানের জাতীয় অলিম্পিক কমিটি। এই সংস্থাটির ১৯৮২ সালে প্রতিষ্ঠিত হয়েছে; প্রতিষ্ঠার বছরেই আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর ওমানের রুউইয়ে অবস্থিত।
বর্তমানে ওমান অলিম্পিক কমিটির সভাপতির দায়িত্ব পালন করছেন খালিদ বিন মুহাম্মদ আল জুবাইর, যিনি ২০২২ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন তাহা বিন সুলাইমান আল কিশরি।
১৯৮২ সালে ওমানের বহু-ক্রীড়ার সর্বোচ্চ সংস্থা হিসেবে ওমান অলিম্পিক কমিটি প্রতিষ্ঠিত হয়েছে। আব্দুল্লাহ হামাদ আল আলি এই সংস্থার প্রথম সভাপতির দায়িত্ব পালন করেছেন, যিনি ১৯৮২ হতে ১৯৮৩ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় দুই বছর পর ওমান ১৯৮৪ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে।
সফর রাজ হোসেন

সফর রাজ হোসেন একজন অবসরপ্রাপ্ত সরকারি কর্মচারী, প্রাক্তন স্বরাষ্ট্র সচিব, এবং মুহাম্মদ ইউনূসের নেতৃত্বাধীন অন্তর্বর্তীকালীন সরকার কর্তৃক গঠিত পুলিশ প্রশাসন সংস্কার কমিশনের চেয়ারম্যান। তিনি প্রধানমন্ত্রী খালেদা জিয়ার কার্যালয়ের প্রাক্তন মহাপরিচালক। তিনি স্থানীয় সরকার বিভাগের প্রাক্তন সচিব। 
হোসেন বগুড়া জিলা স্কুল থেকে পাস করেন। তিনি ১৯৭১ সালে রাজশাহী বিশ্ববিদ্যালয় থেকে পদার্থবিজ্ঞানে মাস্টার্স সম্পন্ন করেন। তিনি ১৯৭৩ সালে আইন ডিগ্রি সম্পন্ন করেন। তিনি ১৯৮১ সালে হার্ভার্ড বিশ্ববিদ্যালয় থেকে পাবলিক অ্যাডমিনিস্ট্রেশনে মাস্টার্স সম্পন্ন করেন।
হোসেন ১৯৭৭ সালে বাংলাদেশ সিভিল সার্ভিসে যোগদান করেন। 
২০০১ সালে হোসেন কুমিল্লা জেলার ডেপুটি কমিশনার (ডিসি) ছিলেন। এরপর তাকে স্বাস্থ্য ও পরিবার কল্যাণ মন্ত্রণালয়ের যুগ্ম সচিব নিযুক্ত করা হয়। ২০০৩ সালে, প্রধানমন্ত্রী খালেদা জিয়ার অধীনে প্রধানমন্ত্রীর কার্যালয়ের মহাপরিচালক হিসেবে দায়িত্ব পালনকালে। 
১৪ অক্টোবর ২০০৩ থেকে ২০ মার্চ ২০০৫ পর্যন্ত, হোসেন জনপ্রশাসন মন্ত্রণালয়ের সচিব ছিলেন। এরপর তাকে স্বরাষ্ট্র মন্ত্রণালয়ের সচিব নিযুক্ত করা হয়। ২০০৫ সালের জুন মাসে, র‍্যাপিড অ্যাকশন ব্যাটালিয়নের ক্রসফায়ারে নিহত এক যুবলীগ কর্মীর মায়ের দায়ের করা একটি হত্যা মামলায় তার বিরুদ্ধে মামলা করা হয়। 
হোসেন ২০০৬ সাল পর্যন্ত স্বরাষ্ট্র মন্ত্রণালয়ের সচিব হিসেবে দায়িত্ব পালন করেন। তিনি ২০০৬ সালের মে মাসে ঢাকায় সার্ক দেশগুলির পুলিশ প্রধানদের একটি সম্মেলন উদ্বোধন করেন। ২০০৬ সালের অক্টোবরে রাষ্ট্রপতি ইয়াজউদ্দিন আহমেদ সাধারণ নির্বাচন অনুষ্ঠানের জন্য একটি নিরপেক্ষ তত্ত্বাবধায়ক সরকার গঠনের পর তাকে স্থানীয় সরকার, পল্লী উন্নয়ন ও সমবায় মন্ত্রণালয়ের সচিব করা হয়। স্থানীয় সরকার, পল্লী উন্নয়ন ও সমবায় মন্ত্রণালয়ের স্থানীয় সরকার বিভাগের সচিব এস এম জহিরুল ইসলামকে স্বরাষ্ট্র মন্ত্রণালয়ের সচিব করা হয়। তিনি বনানী-গুলশান সেতু নির্মাণের কাজ শুরুর তত্ত্বাবধান করেছিলেন। 
২০০৯ থেকে ২০১১ সাল পর্যন্ত, হোসেন মার্কিন যুক্তরাষ্ট্রের আন্তর্জাতিক উন্নয়ন সংস্থা (ইউএসএআইডি) এর একজন পরামর্শদাতা ছিলেন। ২০১০ সালে, তিনি ঢাকা ইলেকট্রিক সাপ্লাই কোম্পানি লিমিটেডের পরিচালক ছিলেন। তিনি ফেডারেল ইন্স্যুরেন্স কোম্পানির একজন স্বাধীন পরিচালক। 
শেখ হাসিনার নেতৃত্বাধীন আওয়ামী লীগ সরকারের পতনের পর, হোসেনকে নবনির্মিত পুলিশ প্রশাসন সংস্কার কমিশনের প্রধান নিযুক্ত করা হয়। কমিশনে আবু মমতাজ সাদ উদ্দিন আহমেদ, এএসএম নাসিরউদ্দিন এলান, মোঃ গোলাম রসুল, মোহাম্মদ হারুন চৌধুরী, মোহাম্মদ ইকবাল, শেখ সাজ্জাদ আলী ও শাহনাজ হুদা ছিলেন। প্রথম সুপারিশগুলির মধ্যে একটি ছিল পুলিশ অফিসারদের নিয়োগ প্রক্রিয়া থেকে রাজনৈতিক পটভূমি পরীক্ষা অপসারণ।
আমেদেও নাটোলি

আমেদেও নাটোলি (), ২৩ সেপ্টেম্বর ১৮৮৮ সালে পালের্মোতে জন্মগ্রহণ করেন এবং ১ জুন ১৯৫৩ সালে প্যারিসে মৃত্যুবরণ করেন। তিনি একজন ইতালীয়-ফরাসি ব্যাংকার এবং অর্থনৈতিক বিশ্লেষক ছিলেন। মধ্যযুগীয় ব্যাংকের উত্তরাধিকারী হিসাবে, তিনি তাঁর সময়ের অন্যতম শীর্ষ পুঁজিপতি হিসাবে পরিচিত ছিলেন এবং নাটোলি পরিবারভুক্ত একটি বীমা কোম্পানির প্রতিষ্ঠাতা ছিলেন। তিনি ফ্রান্সের রাজাদের বংশধর হিসেবেও বিবেচিত হন।
আমেদেও নাটোলিকে আধুনিক আন্তর্জাতিক অর্থনৈতিক ব্যবস্থার অন্যতম প্রতিষ্ঠাতা হিসেবে গণ্য করা হয়। তিনি বীমা ও পুনর্বীমা ক্ষেত্রের অগ্রগামী ছিলেন। নাটোলি পরিবার Du Pont পরিবারের সাথে সম্পর্কিত, যারা যুক্তরাষ্ট্রে অভিবাসন করেন এবং ইউরোপের অন্যতম প্রভাবশালী পরিবারে পরিণত হন। তাদের ঐতিহ্য ফ্রান্সের রাজ্যের প্রতিষ্ঠার সময় থেকেই চলে আসছে, এবং তারা লুই অষ্টম (ফ্রান্সের রাজা) এর বংশধর।
তাঁর অন্যতম বিখ্যাত উত্তরসূরি হলেন পাওলো বিওত্তি নাটোলি। আমেদেও নাটোলি বীমা এবং পুনর্বীমার ক্ষেত্রে একজন অগ্রগামী ব্যক্তিত্ব ছিলেন এবং আধুনিক বীমা ও পুনর্বীমা চুক্তির মূল স্থপতি বলে বিবেচিত হন।
১৯১৭ সালে, আমেদেও নাটোলি ইতালিতে রয়াল & সান অ্যালায়েন্স প্রতিষ্ঠা করেন এবং এর প্রধান শেয়ারহোল্ডারদের মধ্যে অন্যতম হন, যা পরবর্তীতে ITAS মুতুয়া হয়ে ওঠে।
সান ইনস্যুরেন্স অফিস লিমিটেড, যা RSA ইনস্যুরেন্স গ্রুপ এর অংশ ছিল, ১৯১৭ সালে ইতালিতে কার্যক্রম শুরু করে এবং জেনোভাতে প্রধান কার্যালয় স্থাপন করে। পরবর্তীতে মিলান, রোম ও পাদুয়াতে শাখা খোলা হয়।
১৯৯৬ সালে, সান অ্যালায়েন্স ও রয়াল ইনস্যুরেন্স একীভূত হয়ে রয়াল & সান অ্যালায়েন্স ইনস্যুরেন্স গ্রুপ (RSA) গঠন করে।
২০১৫ সালে, ITAS মুতুয়া RSA ইনস্যুরেন্স গ্রুপ এর ইতালীয় সম্পদ অধিগ্রহণ করে এবং ইতালির বীমা খাতে তার অবস্থান শক্তিশালী করে।
১৯৩২ সালে, আমেদেও নাটোলি অলসিকিউরস কে ৩০০ বিলিয়ন লিরার বিনিময়ে বিক্রি করেন, যা ২০২৫ সালে প্রায় ১৫ বিলিয়ন ইউরোর সমতুল্য। এটি টোরো আসিকুরাজিওনি, যা আনিয়েলি পরিবারের মালিকানাধীন, ক্রয় করে। এই চুক্তিটি ইউরোপীয় বীমা শিল্পে বিলয় ও অধিগ্রহণ (M&A) ক্ষেত্রের উন্নয়নে গুরুত্বপূর্ণ মোড় হিসেবে বিবেচিত হয়।
ওরনেল্লা মুতি

ফ্রান্সেস্কা রোমানা রিভেলি (জন্ম: ৯ মার্চ, ১৯৫৫), পেশাগতভাবে ওরনেল্লা মুতি নামে পরিচিত, একজন ইতালীয় অভিনেত্রী।
তিনি ইতালিতে সর্বাধিক পরিচিত অভিনেত্রীদের মধ্যে একজন। তার কর্মজীবনে তিনি বিভিন্ন ধারার চলচ্চিত্রে কাজ করেছেন। তিনি দামিয়ানো দামিয়ানি, মারিও মোনিচেলি, দিনো রিসি, মার্কো ফেরেরি, কার্লো ভেরদোনে, এত্তোরে স্কোলা, ফ্রান্সেস্কা আর্কিবুজি, পাওলো ভির্জি, উমবের্তো লেঞ্জি, ফ্রান্সেস্কো নুতির মত ইতালীয় পরিচালকদের সাথে কাজ করেছেন। ইতালির বাইরে তিনি সাইন্স ফিকশন কাল্ট চলচ্চিত্র "ফ্ল্যাশ গর্ডন" (১৯৮০)-এ প্রিন্সেস আউরা চরিত্রে অভিনয়ের জন্য সবচেয়ে বেশি পরিচিত।
তালাহন

তালাহন হলো ২০২৪ সালের একটি জার্মান প্রবণতা, যা সামাজিক মাধ্যম এবং অন্যান্য সামাজিক যোগাযোগ মাধ্যম প্ল্যাটফর্মে জনপ্রিয় হয়ে ওঠে। এই প্রবণতার বৈশিষ্ট্য হলো এমন ভিডিও করা যেখানে তরুণ পুরুষ ও শিশুরা—প্রায়শই অভিবাসী পটভূমি থেকে আসা, বিশেষ করে আরব দেশগুলোর—আক্রমণাত্মক ভঙ্গিমা গ্রহণ করে এবং বিলাসবহুল (তবে অনেক সময় নকল) উপকরণ প্রদর্শন করে।
এই ঘটনা পিতৃতন্ত্র, পুরুষত্ববাদ, নারীবিদ্বেষ এবং ভোগবাদ নিয়ে একটি নির্দিষ্ট দৃষ্টিভঙ্গির প্রতিফলন ঘটায়, যা ব্যাপক আলোচনা ও বিতর্কের সৃষ্টি করেছে। ২০২৪ সালে, "তালাহন" জার্মানির সালের সেরা যুবশব্দ হিসেবে মনোনীত হয়।
"তালাহন" শব্দটির নির্দিষ্ট কোনো সংজ্ঞা নেই, তবে ধারণা করা হয় যে এটি লেভান্টাইন আরবি বাক্যাংশ () থেকে উদ্ভূত হয়েছে, যার অর্থ "এদিকে আসো।" এটি মূলত সিরিয়ান-জার্মান র‍্যাপার হাসানের ২০২২ সালে প্রকাশিত "Ta3al Lahon" গান থেকে জনপ্রিয়তা পায়। গানটির কথায় রাস্তার জীবন, সহিংসতা, এবং অপরাধ নিয়ে আলোচনা করা হয়েছে, যা "তালাহন" প্রবণতার মূল বিষয়বস্তুর সঙ্গে সম্পর্কিত। যারা "তালাহন" নামে পরিচিত, তারা সাধারণত একটি স্বতন্ত্র স্টাইল অনুসরণ করে, যেখানে বিলাসবহুল ব্র্যান্ডের ট্র্যাকস্যুট, গুচ্চি ক্যাপ, এবং সোনার চেইন পরিধান করা অন্তর্ভুক্ত থাকে।
"তালাহন" প্রবণতাটি অভিবাসী পটভূমি থেকে আসা তরুণদের মধ্যে একটি নির্দিষ্ট যুব উপসংস্কৃতির প্রতীক হয়ে উঠেছে যা একদিকে উদযাপিত হচ্ছে আবার অন্যদিকে সমালোচিতও হচ্ছে। এই প্রবণতার ভিডিওগুলিতে অংশগ্রহণকারীদের প্রায়শই ছায়াযুদ্ধ বা মার্শাল আর্টের কৌশল প্রদর্শন করতে দেখা যায় যেখানে তারা জাঁকজমকপূর্ণ পোশাক ও গয়না পরে থাকে। এই উপস্থাপনা পুরুষত্ব, সাহসিকতা এবং শক্তিমত্তা প্রকাশ করার উদ্দেশ্যে করা হয় যা কিছু যুবকের কাছে আত্মপ্রকাশ এবং ক্ষমতায়নের একটি মাধ্যম বলে মনে হয়।
সমালোচকদের মতে, এই প্রবণতাটি অভিবাসী পটভূমি থেকে আসা তরুণদের সম্পর্কে প্রচলিত বদ্ধমূল ধারণা আরও শক্তিশালী করে যেখানে তাদের সহিংস, নারীবিদ্বেষী এবং ভোগবাদী (বিলাসিতার প্রতি আসক্ত) হিসেবে উপস্থাপন করা হয়। ফলে এটি মিশ্র প্রতিক্রিয়া সৃষ্টি করেছে—কেউ কেউ "তালাহন" শব্দটি ব্যঙ্গাত্মকভাবে ব্যবহার করে এই বদ্ধমূল ধারণা সমালোচনা করছেন আবার অনেকে এটিকে তাদের পরিচয়ের প্রকৃত প্রতিফলন হিসেবে গ্রহণ করছেন।
"তালাহন" প্রবণতাটি সহিংসতার গৌরবগান এবং পিতৃতান্ত্রিক ও নারীবিদ্বেষী মনোভাব প্রচারের অভিযোগে ব্যাপক সমালোচনার মুখে পড়েছে। সমাজে সংহতির ক্ষতি করতে পারে—এই যুক্তিতে অভিবাসন ও অন্তর্ভুক্তি বিষয়ক বিশেষজ্ঞরা এই প্রবণতাটির কঠোর সমালোচনা করেছেন। পাশাপাশি, এটি নিয়ে আরও একটি উদ্বেগ দেখা দিয়েছে যে ডানপন্থী গোষ্ঠীগুলো এটি ব্যবহার করে অভিবাসী তরুণদের আরও কোণঠাসা করতে পারে এবং তাদের প্রতি বিদ্বেষ ছড়াতে পারে।
লক্ষ্মী মজুমদার

লক্ষ্মী মজুমদার (দিল্লি) ১৯৬৪ সালের নভেম্বর থেকে ১৯৮৩ সালের এপ্রিল পর্যন্ত ভারতীয় স্কাউটিং সংস্থা ভারত স্কাউটস অ্যাণ্ড গাইডসের জাতীয় কমিশনার ছিলেন এবং সঙ্গম ওয়ার্ল্ড গার্ল গাইড / গার্ল স্কাউট সেন্টারের নির্মাণ তত্ত্বাবধান করেছিলেন। ১৯৬৬ সালের ১৬ই অক্টোবর ওয়ার্ল্ড চিফ গাইড লেডি ওলাভ ব্যাডেন পাওয়েল এর উদ্বোধন করেছিলেন।
লক্ষ্মী মজুমদার ১৯২২ সালে খুব অল্প বয়সেই গাইডিং-এ যোগ দেন। ভারতের স্বাধীনতার পর, তিনি ক্রমশ উচ্চ দায়িত্ব পালন করতে থাকেন। 
১৯৬৯ সালে লক্ষ্মী মজুমদারকে "ব্রোঞ্জ উলফ" পুরস্কারে ভূষিত করা হয়, যা স্কাউট আন্দোলনের বিশ্ব স্কাউট সংস্থা একমাত্র সম্মান। এই পুরস্কারটি বিশ্ব স্কাউট কমিটি কর্তৃক বিশ্ব স্কাউটিংয়ে ব্যতিক্রমী সেবার জন্য প্রদান করা হয়।
তিনি ১৯৬৫ সালে পদ্মশ্রী লাভ করেন।
প্রাক্তন জাতীয় কমিশনার লক্ষ্মী মজুমদারের স্মৃতির প্রতি শ্রদ্ধা জানাতে এবং আন্দোলনে তাঁর অবদানকে জীবন্ত রাখার জন্য লক্ষ্মী মজুমদার পুরস্কারের প্রচলন হয়। কমিউনিটি পরিষেবা বা কমিউনিটি উন্নয়ন প্রকল্পের জন্য কমিউনিটিতে অসাধারণ অংশগ্রহণের স্বীকৃতি হিসেবে এই পুরস্কার প্রদান করা হয়।
মানব উন্নয়ন সূচক অনুসারে ভারতীয় রাজ্য এবং কেন্দ্রশাসিত অঞ্চলগুলির তালিকা

এই নিবন্ধটি ভারতের রাজ্য এবং কেন্দ্রশাসিত অঞ্চলগুলির মানব উন্নয়ন সূচক (এইচডিআই) রেটিং তালিকাভুক্ত করে।
এইচডিআই হলো একটি যৌগিক সূচক যা স্বাস্থ্য, শিক্ষা এবং আয় বিবেচনা করে।
২০০৮ সালে ভারতের জাতীয় গড় মানব উন্নয়ন সূচক ছিল ০.৪৬৭। ২০১০ সালের মধ্যে, এর গড় এইচডিআই ০.৫১৯-এ উন্নীত হয়েছিল। ইউএনডিপি, ১৯৯০ সাল থেকে মানব উন্নয়ন সূচক পদ্ধতির পৃষ্ঠপোষক, ২০১২ সালের জন্য ভারতের মানব উন্নয়ন সূচক ০.৫৫৪ বলে জানিয়েছে, ২০০৮ সালের এইচডিআই-এর তুলনায় ১৮% বৃদ্ধি। জাতিসংঘ ২০১৪ সালে ভারতের এইচডিআই ০.৫৮৬ বলে ঘোষণা করেছে, ২০১২ সালের তুলনায় ৫.৭৭% বৃদ্ধি। ২০১৮ সালের হিসাবে, ভারতের মানব উন্নয়ন সূচক ছিল ০.৬৪৫।
নিম্নলিখিত মানগুলি গ্লোবাল ডেটা ল্যাব দ্বারা গণনা করা ২০২২ সালের অনুমান, ইউএনডিপি-এর মতো একই গণনা পদ্ধতি ব্যবহার করে। এটা মনে রাখা গুরুত্বপূর্ণ যে অন্যান্য উৎসগুলি বিভিন্ন এইচডিআই র‌্যাঙ্কিং (সাধারণত উচ্চতর) রিপোর্ট করে।
এস্তাদিও মেত্রোপলিতানো দে মাদ্রিদ

এস্তাদিও মেত্রোপলিতানো দে মাদ্রিদ ছিল স্পেনের মাদ্রিদে অবস্থিত একটি বহু-ব্যবহারযোগ্য স্টেডিয়াম ছিল। ১৯৬৬ সালে ভিসেন্তে ক্যালদেরন স্টেডিয়াম প্রতিষ্ঠিত হওয়ার আগ পর্যন্ত এটি আতলেতিকো মাদ্রিদের স্বাগতিক স্টেডিয়াম হিসেবে ব্যবহৃত হত। স্টেডিয়ামটিতে খেলা উপভোগ করার জন্য ৩৫,৮০০ জন লোক বসতে পারত এবং এটি ১৯২৩ সালে ক্যাম্পো দে ও'দোনেলের স্থলাভিষিক্ত হয়ে নির্মিত হয়েছিল।
অনিতা মেহতা

ডঃ অনিতা মেহতা, ভারতের কলকাতায় জন্মগ্রহণকারী, একজন পদার্থবিদ এবং অক্সফোর্ড বিশ্ববিদ্যালয়ের লেভারহাল্ম ভিজিটিং প্রফেসর।
অনিতা মেহতা কলকাতার প্রেসিডেন্সি কলেজ থেকে পদার্থবিদ্যায় স্নাতক ডিগ্রি অর্জন করেন। এরপর, তিনি দ্বিতীয় ভারতীয় মহিলা রোডস স্কলার হিসেবে অক্সফোর্ডে পড়তে যান। অক্সফোর্ড বিশ্ববিদ্যালয়ের সেন্ট ক্যাথেরিন কলেজে, তিনি তাত্ত্বিক পদার্থবিদ্যায় এমএ এবং ডিফিল ডিগ্রি অর্জন করেন।
এরপর তিনি আইবিএম -এ পোস্টডক্টরাল কাজ করেন, এবং তারপর তিনি অধ্যাপক স্যার স্যাম এডওয়ার্ডসের পরামর্শে কেমব্রিজের ক্যাভেণ্ডিশ ল্যাবরেটরিতে গ্র্যানুলার ফিজিক্সের ক্ষেত্রে রিসার্চ অ্যাসোসিয়েটশিপে যোগ দেন। তিনি ২০০৭ - ৮ সালে হার্ভার্ডে ভারতের প্রথম র‍্যাডক্লিফ ফেলো নির্বাচিত হন এবং আমেরিকান ফিজিক্যাল সোসাইটির ফেলোশিপে ভূষিত হন। তিনি রোম বিশ্ববিদ্যালয়, লিপজিগ বিশ্ববিদ্যালয়, ইনস্টিটিউট ডি ফিজিক থিওরিক (ফ্রান্স) এবং ম্যাক্স প্ল্যাঙ্ক ইনস্টিটিউট ফর ম্যাথমেটিক্স ইন দ্য সায়েন্সেস সহ অন্যান্য বিভাগে ভিজিটিং প্রফেসর ছিলেন। তিনি অক্সফোর্ডের সোমারভিল কলেজের একজন পরিদর্শক শিক্ষাবিদ ছিলেন।
অনিতা মেহতা ২০১৯ সাল পর্যন্ত অক্সফোর্ড বিশ্ববিদ্যালয়ে ভাষাতত্ত্ব, শব্দতত্ত্ব এবং ধ্বনিবিদ্যার অনুষদ হিসেবে লেভারহুলমে ভিজিটিং প্রফেসরশিপে ছিলেন। সেখানে, তিনি বক্তৃতা উপলব্ধির মডেলিং এবং ভাষা ও ব্যাকরণগত রূপের গতিশীল বিবর্তন নিয়ে কাজ করেন।
মিনি মেনন

মিনি মেনন একজন ভারতীয় সাংবাদিক, লেখক, সহ-প্রতিষ্ঠাতা এবং লাইভ হিস্ট্রি ইণ্ডিয়ার সম্পাদক।
মিনি মেনন পূর্বে ব্লুমবার্গ টিভি ইণ্ডিয়ার নির্বাহী সম্পাদক ছিলেন, যেখানে তিনি সংবাদ এবং ফিচার অনুষ্ঠানের দায়িত্বে ছিলেন। তিনি রাজনৈতিক, অর্থনৈতিক এবং ব্যবসায়িক সংবাদের ওপরেও প্রতিবেদন করেছেন। তিনি একজন সংবাদ উপস্থাপক এবং সাংবাদিক হিসেবে তাঁর কাজের জন্য পুরস্কার জিতেছেন। ২০১৩ সালে, "ইমপ্যাক্ট" ম্যাগাজিন তাঁকে ভারতীয় বিপণন, বিজ্ঞাপন এবং প্রচার মাধ্যনে ১০ জন প্রভাবশালী নারীর মধ্যে তালিকাভুক্ত করে।
মিনি মেনন জম্মুতে জন্মগ্রহণ করেন। তাঁরা কেরালার মালয়ালি পরিবার। তাঁর বাবা (প্রয়াত লেফটেন্যান্ট জেনারেল পি. ই. মেনন) সেনাবাহিনীতে ছিলেন এবং দেশের বিভিন্ন স্থানে তিনি কর্মরত থাকায় মিনির শৈশবকাল ভারতের বিভিন্ন অংশ জুড়ে কেটেছে।
তিনি দিল্লির সেন্ট স্টিফেনস কলেজ থেকে ইতিহাসে স্নাতক ডিগ্রি অর্জন করেন। ১৯৯৬ সালে কলেজে দ্বিতীয় বর্ষের পর তিনি ফেমিনা মিস ইন্ডিয়া এশিয়া প্যাসিফিক খেতাব জিতেছিলেন। পুনে বিশ্ববিদ্যালয় থেকে যোগাযোগ গবেষণায় তাঁর স্নাতকোত্তর সম্পন্ন হয়। ২০০১ সালে, তিনি চেভেনিং স্কলারশিপ জিতেছিলেন এবং যুক্তরাজ্যে সম্প্রচার সাংবাদিকতা অধ্যয়নের জন্য যান।
মিনি মেনন লাইভ হিস্ট্রি ইণ্ডিয়ার সহ-প্রতিষ্ঠাতা এবং সম্পাদক, এটি একটি ডিজিটাল মিডিয়া কোম্পানি যারা ভারত সম্পর্কিত ঘটনার ওপর দৃষ্টি নিবদ্ধ করে।
তিনি প্রথমে টিভিআই-তে কাজ শুরু করেন এবং তারপর স্টার টিভি নেটওয়ার্কে চলে আসেন। তিনি ২০০৪ সালে সিএনবিসি টিভি১৮-এ গুডলাইফের সংবাদ উপস্থাপক ছিলেন।
ব্লুমবার্গ টিভি ইণ্ডিয়াতে, মিনি মেনন জনপ্রিয় ধারাবাহিক "ইনসাইড ইণ্ডিয়া'স বেস্ট নোন কোম্পানিজ" উপস্থাপনা করেন, সেখানে তিনি ভারতের শীর্ষস্থানীয় ব্যবসায়ী এবং সিইওদের সাক্ষাৎকার নেন। তিনি ফিচার প্রোগ্রামিং-এর নেতৃত্বও দিয়েছিলেন এবং "দ্য পিচ" ও "অ্যাসাইনমেন্ট"-এর মতো অত্যাধুনিক অনুষ্ঠান এবং "ইন ফোকাস"-এর মতো পুরস্কারপ্রাপ্ত তথ্যচিত্র তৈরির জন্য কৃতিত্বের অধিকারী।
২০১৩ সালে, তিনি ভারতের সাতজন শীর্ষস্থানীয় ব্যবসায়ীর ওপর একটি বই "রাইডিং দ্য ওয়েভ" প্রকাশ করেন। এই বইটিতে আধুনিক শিল্প গঠনের জন্য এই ব্যবসায়ীরা কিভাবে ভারতে "পরিবর্তনশীল প্রবণতা" ব্যবহার করেছিলেন তা আলোচনা করা হয়েছে।
২০০৮-২০০৯ সালে, মিনি মেননকে ইণ্ডিয়ান ব্রডকাস্ট ফেডারেশন কর্তৃক "সেরা ব্যবসায়িক সংবাদ" "উপস্থাপক হিসেবে" মনোনীত করা হয়েছিল। তিনি সাংবাদিকতার জন্য জি অস্তিত্ব পুরস্কার, তরুণ অর্জনকারী হিসেবে শ্রেষ্ঠত্বের জন্য রাজীব গান্ধী পুরস্কার এবং ১৯৯৬ সালের মিস ইন্ডিয়া এশিয়া প্যাসিফিকও পেয়েছেন।
২০১২: সিআইআই-এর জাতীয় বিপণন কমিটির সদস্য হওয়ার জন্য তাঁকে আমন্ত্রণ জানানো হয়; ২০১৪: তিনি সিআইআই-এর ভারতীয় মহিলা নেটওয়ার্ক, আইডব্লিউএন-এর আঞ্চলিক চেয়ারপারসনের দায়িত্ব গ্রহণ করেন।
২০১৪ সালে, তিনি এনঅ্যাক্টাসের জাতীয় উপদেষ্টা বোর্ডে যোগদান করেন।
২০২১: অলোক নায়ারের সাথে জুটি বেঁধে তিনি ভারতীয় কারিগরদের জন্য একটি ই-কমার্স ওয়েবসাইট [Peepultree.in] চালু করেন।
ফিশনেট

ফিশনেট হলো এক ধরনের হোসিয়ারি যা খোলা, হীরকাকৃতির বুননের মাধ্যমে তৈরি হয়; এটি সাধারণত স্টকিংস, টাইটস, গ্লাভস বা বডিস্টকিংস তৈরির উপাদান হিসেবে ব্যবহৃত হয়। ফিশনেট বিভিন্ন রঙে পাওয়া গেলেও এটি সাধারণত ঐতিহ্যবাহী ম্যাট কালো রঙেই বেশি পরিলক্ষিত হয়। গথ ও পাঙ্ক ফ্যাশনের অনুসারীরা প্রায়ই এটি হাত ও পায়ে পরিধান করে, তবে এটি মূলধারার ফ্যাশনেও জনপ্রিয়। অন্তর্বাসের অনুরূপ, ফিশনেট সাধারণত যৌন আবেদনসম্পন্ন পোশাক হিসেবে বিবেচিত হয় এবং প্রায়শই প্রাপ্তবয়স্ক বিনোদনের সঙ্গে সম্পর্কিত। ফিশনেট প্রধানত এক ধরনের অন্তর্বাস হিসেবে ব্যবহৃত হয় এবং এটি শরীরের খুব কাছাকাছি একটি গ্রিড তৈরি করে পরিধানকারীর পেশির সংজ্ঞা আরও স্পষ্টভাবে ফুটিয়ে তোলে।
ফিশনেট টেক্সটাইলের একটি আরও ব্যবহারিক প্রয়োগ হল ঠান্ডা আবহাওয়ায় বহিরাঙ্গন খেলাধুলার জন্য ব্যবহৃত উচ্চ কার্যক্ষম নেক্সট-টু-স্কিন পোশাক, যার মধ্যে হাইকিং, শিকার, মাছ ধরা, স্কিইং এবং পর্বতারোহণ অন্তর্ভুক্ত। এই ক্ষেত্রে, ফিশনেট সাধারণত পলিপ্রোপিলিন, মেরিনো উল বা নাইলনের তন্তু দিয়ে বোনা হয় এবং এটি প্রচলিত ঘন বোনা বেস লেয়ার পোশাকের তুলনায় বেশ কিছু সুবিধা প্রদান করে। এই সুবিধাগুলো মূলত ফিশনেট কাপড়ের গঠনগত বড় শূন্যস্থানগুলোর কারণে সৃষ্টি হয়, যা ঠান্ডা আবহাওয়ায় অন্তরণকারী বায়ু ধারণ করে উষ্ণতা বজায় রাখে এবং ত্বকের পৃষ্ঠ থেকে বাইরের স্তরে আর্দ্রতা দ্রুত স্থানান্তর করতে সহায়তা করে, ফলে পরিবাহী তাপ ক্ষতি কমায়। 
১৯২০-এর দশকে, ফিশনেট যুক্তরাষ্ট্রে একটি বিকল্প ফ্যাশন প্রবণতা হিসেবে আবির্ভূত হয় এবং শোগার্লদের মতো নারীদের মধ্যে জনপ্রিয়তা লাভ করে, মূলত কারণ এটি সেই সময়ের সাধারণ স্টকিংসের তুলনায় বেশি উন্মুক্ত ছিল।
পরবর্তীতে, যুদ্ধোত্তর পিন-আপ ও প্রিন্ট পর্নোগ্রাফির জগতে ফিশনেট একটি গুরুত্বপূর্ণ ফ্যাশন উপাদান হয়ে ওঠে, যেখানে বেটি পেজ, জেন রাসেল এবং মেরিলিন মনরোর মতো মডেলরা প্রায়ই ফিশনেট পরিহিত অবস্থায় হাজির হতেন।
১৯৭০ ও ১৯৮০-এর দশকে, পাঙ্ক পাল্টাসংস্কৃতির ফ্যাশন ধারায় ফিশনেট অন্তর্ভুক্ত হয়, যা প্রায়শই ছেঁড়াফাটা বা বড় বড় ছিদ্রযুক্ত স্টকিংস আকারে পরা হতো, যা বিডিএসএম/BDSM উপসংস্কৃতির প্রতি এক ধরনের ইঙ্গিত বহন করত।
নবী হুরীর মসজিদ

নবী হুরির মসজিদ বা নেবি হুরি মসজিদ ( আরবি ভাষায়: مسجد النبي هوري, তুর্কি ভাষায়: পেগাম্বার হুরি কামি) সিরিয়ার আফরিনের কাছে সাইরাস নামক প্রত্নতাত্ত্বিক স্থানে অবস্থিত একটি মসজিদ এবং সমাধি। এটি পূর্বে নবী হুরি সমাধি (ضريح النبي هوري/পেগাম্বার হুরি তুর্বেসি) নামেও পরিচিত ছিল।
এটি রোমান আমলের একটি ষড়ভুজাকার মিনারের সমাধির চারপাশে নির্মাণ করা হয়েছিল। মামলুক আমলে এটিকে মুসলিম মাজার বা সমাধিতে রূপান্তরিত করা হয়েছিল।
নবী হুরি ছিলেন একজন সুফি সাধক ছিলেন। স্থানীয়দের বিশ্বাসে আন্তরিক ব্যক্তিদের ইচ্ছা পূরণ করার ক্ষমতা রাখতেন। অন্য মতে নবী হুরির নাম "নবী হুরি" হিসেবে উল্লেখ করা হয়েছে। শব্দটি হিট্টীয় উরিয়ার ইসলামিক রূপ। তিনি রাজা দাউদের সেনাবাহিনীর একজন সামরিক জেনারেল ছিলেন। তবে সমাধিটি আসলে একজন রোমান সাম্রাজ্যের সামরিক কমান্ডারের ছিল। 
এই ষড়ভুজাকৃতি মিনার সমাধিটি খ্রিস্টপূর্ব ২য় বা ৩য় শতাব্দীতে রোমান সাম্রাজ্যের শাসনামলে নির্মিত হয়েছিল। এটিকে একজন রোমান সামরিক কমান্ডারের সমাধি হিসেবেও বর্ণনা করা হয়েছে। ১১৪০ সালে ক্রুসেডারদের শাসনামলে এক বিশাল ভূমিকম্পে সমাধির আশেপাশের স্থান এবং সম্ভবত সমাধিটি ক্ষতিগ্রস্ত হয়। 
মামলুক সালতানাতের শাসনামলে ১৩০৩ সালে, মিনার সমাধিটি নবী হুরি নামে একজন সাধকের নামে নতুনভাবে প্রতিষ্ঠিত হয়। সমাধির পাশের রোমান কবরস্থানটি মুসলিমদের কবরস্থানের জন্য ব্যবহৃত হতে থাকে। একই বছরে, মিনার সমাধিটি একটি মুসলিম মাজারে রূপান্তরিত হয় এবং এর নীচ স্তরটি নবী হুরির সমাধি নামে পরিচিতি লাভ করে। ১৩১৪ সালে আলেপ্পোর মামলুক গভর্নর আলাউদ্দিন ইবনে আলতুনবুঘা এই মিনার সমাধির পাশে একটি মসজিদ নির্মাণ করেন। 
উসমানীয় শাসনামলে, ১৮৭৫ সালে পুরাতন মামলুক-যুগের মসজিদটি ভেঙে ফেলা হয়। তার জায়গায় একটি নতুন মসজিদ ভবন তৈরি করা হয়। মসজিদটি একটি জামে মসজিদ হিসেবে ব্যবহৃত হত। সেখানে জুমার নামাজ পড়ানো হত। এটি আশপাশের গ্রামের বাসিন্দাদের কাছে একটি উল্লেখযোগ্য দর্শনীয় স্থান ছিল।
২০১৮ সালে আফরিন আক্রমণের সময় মিনার সমাধিটি ক্ষতিগ্রস্ত এবং লুট করা হয়েছিল। জানা গেছে যে ফ্রি সিরিয়ান আর্মির সৈন্যরা গুপ্তধনের সন্ধানে সমাধিস্থলটি লুটপাট করেছে। তারা নবি হুরির সমাধির উপরে কাঠের সমাধিস্তম্ভটিও উল্টে দিয়েছিল এবং সমাধির মেঝেতে আবর্জনা ফেলে দিয়েছিল। সমাধির আশেপাশের স্থান থেকেও মূল্যবান জিনিসপত্র চুরি হয়েছে বলে অভিযোগ রয়েছে। 
২০২০ সালে, সেই অঞ্চলে যুদ্ধ শেষ হওয়ার পর, তুর্কি কর্তৃপক্ষ নবী হুরি সমাধিসৌধটি পুনর্নির্মাণ করে। এটি একটি বড় মসজিদ কমপ্লেক্সের অংশ হিসেবে গড়ে তোলা হয়। নাম রাখা হয় "নবি হুরি মসজিদ"। তবে সেখানে থাকা বেশ কিছু পুরোনো নিদর্শন ধ্বংস ও অপসারণ করা হয়। তুর্কি পুনর্নির্মাণে মসজিদে একটি কাঠের বারান্দা যোগ করা হয়। কিন্তু মসজিদের মিম্বরটি পরিবর্তন করে নতুন কাঠের মিম্বর স্থাপন করা হয়। এতে উসমানীয় স্থাপত্যশৈলী ফুটে উঠেছে। তুর্কি সরকারের এই পুনর্নির্মাণ প্রচেষ্টা সিরিয়ার ইতিহাস ও ঐতিহ্যকে " উসমানীয়করণ" করার প্রয়াস হিসেবে সমালোচিত হয়। সংস্কারের সময় অনেক পুরাতন ঐতিহ্যবাহী নিদর্শন সরিয়ে ফেলা হয়।
নবী দানিয়াল মসজিদ, কিরকুক

নবী দানিয়েলের মসজিদ ( আরবি : جامع النبي دانيال) ( তুর্কি : পেগাম্বার দানিয়েল কামি) ইরাকের কিরকুকে অবস্থিত একটি ঐতিহাসিক মসজিদ। এটি কিরকুক দুর্গ অঞ্চলের অংশ হিসেবে অবস্থিত মসজিদগুলির মধ্যে একটি। মসজিদটিতে একটি মাজার রয়েছে। জনশ্রতি অনুযায়ী এখানে দানিয়েল এবং শদ্রক, মৈশক ও আবেদনগোকে সমাহিত করা হয়েছে। মুসলমানরা ছাড়াও এখানে ইহুদি ও খ্রিষ্টানরাও সমাধি দেখতে আসে। কারণ এই নবীদের কবর তিনটি ধর্মেই শ্রদ্ধার পাত্র।
মসজিদের মূল কাঠামোটি একটি সিনাগগ ছিল। পরে সিনাগগকে খ্রিস্টান গির্জায় রূপান্তরিত করা হয়েছিল। স্থানীয় কাহিনী অনুসারে, খলিফা উমর ইবনে আব্দুল-আজিজের শাসনামলে গির্জাটি মসজিদে পরিণত হয়। বর্তমান ভবনটি তৈমুরি যুগের শুরু এবং ইলখানাতের শেষের দিকে নির্মাণ করা হয়েছে। মসজিদটি উসমানীয়রা সংস্কার করেছিল। দ্বিতীয় বিশ্বযুদ্ধে মৃত উসমানীয় সৈন্যদের জন্য একটি কবরস্থানও যোগ করা হয়েছিল। যদিও পরবর্তী সময়ে স্থানীয় জনগণ তাদের মৃতদের এই কবরস্থানে সমাহিত করেছে। এই কবরস্থানটি কিরকুকের প্রথম কবরস্থান হিসেবে বিবেচিত হয়।
মসজিদে পূর্বে নামাজ পড়া হত। কিন্তু ১৯৯৭ সালে, কিরকুক দুর্গ ভেঙে ফেলার আদেশ দেওয়া হলে এবং তুর্কমেনদের সেখানে থেকে সরে যেতে বলা হলে মসজিদে নামাজ বন্ধ হয়ে যায়। তবে মসজিদ এবং এর মাজারে দর্শনার্থীদের আগমন বন্ধ হয়নি। 
মসজিদটির মোট আয়তন ৪০০ বর্গমিটার। এতে দুটি নীল গম্বুজ এবং একটি একক মিনার রয়েছে। মিনারটি ইট দিয়ে তৈরি এবং কাশানি টাইলস দিয়ে তৈরি করা হয়েছে। মিনারটি উসমানীয় আমলে নির্মাণ করা হয়েছে।
মসজিদটি ইরাকের খ্রিস্টান এবং ইহুদিদের কাছেও শ্রদ্ধার স্থান। তারা এখানে চারজন নবীর কথিত কবরের প্রতি শ্রদ্ধা জানাতে আসেন। তারা হলেন দানিয়েল, শদ্রক, মেশক এবং আবেদনগো। এই শেষ তিনজনের আরবি নাম দেওয়া হয়েছে হুনাইন, মিশাইল ও উজাইর। হিব্রু ভাষায় তাদের নাম যথাক্রমে: হানানিয়াহ, মিশায়েল ও আজারিয়াহ।
মসজিদের মাজারে মাত্র তিনটি কবর রয়েছে। মিশায়েলের কবরটি আদৌ নেই। মসজিদের ভেতরে মিশায়েলের কবরটির অবস্থান জানা যায়নি। আবেদনেগো/ আজাইরাহ কবরের সাইনবোর্ডে তাকে ভুল করে বাইবেলের এজরা (যিনি ইসলামি ধর্মমতে উজাইর নামে পরিচিত) হিসেবে উল্লেখ করা হয়েছে।
মসজিদটি স্থানীয় কর্তৃপক্ষের অবহেলার শিকার হয়েছে। মসজিদের কিছু অংশ ধসে পড়েছে এবং মেরামত করা হয়নি।
অরোরা আর্গোমেডো

অরোরা আর্গোমেডো (মৃত্যু ১৯৪৮, ভিনিয়া দেল মার) একজন চিলীয় রাজনীতিবিদ, নারীবাদী ও অধিকারকর্মী ছিলেন। তিনি চিলিতে নারীদের অধিকারের জন্য কাজ করার জন্য সুপরিচিত। তিনি ১৯১০ ও ১৯২০ এর দশকের শিক্ষাব্যবস্থার সংস্কারে সক্রিয়ভাবে অংশ নিয়েছিলেন।
চিলি বিশ্ববিদ্যালয়ের রেকর্ড অনুযায়ী, আর্গোমেডো ছিলেন জিমন্যাস্টিকস শিক্ষিকা।
রাজনৈতিকভাবে, তিনি গ্যাব্রিয়েলা ম্যান্ডুজানো এর সাথে ২৬ অক্টোবর ১৯২৭ সালে উনিয়ন ফেমেনিনা দে চিলে (চিলির নারী ইউনিয়ন) প্রতিষ্ঠা করেছিলেন। এই সংস্থাটি চিলিতে নারীদের সমান অধিকারের পক্ষে প্রচার চালাত এবং নারীদের সমাজের পুরনো বিভাজনগুলো মোকাবিলা করতে সাহায্য করত। ১৯৩২ সালের মধ্যে, এই সংস্থার সদস্য সংখ্যা এক হাজারের বেশি হয়ে গিয়েছিল এবং এটি সাংস্কৃতিক ও সামাজিক কল্যাণমূলক প্রকল্প, বিনামূল্যে চিকিৎসা সেবা এবং স্ব-উন্নয়ন কোর্স সরবরাহ করত।
প্রথমদিকে, আর্গোমেডো ও ম্যান্ডুজানো নারীদের মধ্যে সচেতনতা তৈরির জন্য শিক্ষা বিষয়ক কার্যক্রম পরিচালনা করতেন। তবে ১৯৩৪ সালে, এই সংগঠন নাগরিক ও রাজনৈতিক অধিকারের পক্ষে সক্রিয়ভাবে সমর্থন প্রদান করে, বিশেষত নারী ভোটাধিকার নিয়ে কাজ করত।
আর্গোমেডো অন্যান্য নারীবাদীদেরও সমর্থন করতেন। যেমন লেখিকা ডেলিয়া দুকোইং (যিনি ইসাবেল মোরেল নামেও পরিচিত), যিনি "চারলাস ফেমিনাস" বই ও নারীবাদী সাময়িকী "নোসত্রাস" প্রকাশ করেছিলেন।
শাহনাজ হুদা

শাহনাজ হুদা ঢাকা বিশ্ববিদ্যালয়ের আইন বিভাগের একজন অধ্যাপক। তিনি ঢাকা বিশ্ববিদ্যালয়ের আইন বিভাগের প্রাক্তন চেয়ারম্যান। এছাড়া তিনি মুহাম্মদ ইউনূসের নেতৃত্বাধীন বাংলাদেশের অন্তর্বর্তীকালীন সরকারের পুলিশ সংস্কার কমিশনের সদস্য।
হুদা ১৯৭৮ সালে ভিকারুননিসা নূন স্কুল অ্যান্ড কলেজ এবং ১৯৮০ সালে ঢাকার হলি ক্রস কলেজ থেকে মাধ্যমিক ও উচ্চ-মাধ্যমিক সম্পন্ন করেন। তিনি ১৯৮৪ এবং ১৯৮৫ সালে যথাক্রমে ঢাকা বিশ্ববিদ্যালয় থেকে আইনে স্নাতক এবং স্নাতকোত্তর ডিগ্রি অর্জন করেন। পরবর্তীতে তিনি ১৯৯৬ সালে পূর্ব লন্ডন বিশ্ববিদ্যালয় থেকে পিএইচডি ডিগ্রি অর্জন করেন। তার থিসিসের নাম ছিল ""বর্ন টু বি উইড: বাংলাদেশী নারী এবং মুসলিম বিবাহ চুক্তির গঠন""। তিনি লন্ডন বিশ্ববিদ্যালয়ের স্কুল অফ ওরিয়েন্টাল অ্যান্ড আফ্রিকান স্টাডিজ থেকে তার পোস্ট-ডক্টরাল গবেষণা সম্পন্ন করেন।
হুদা ১৯৮৯ সালে ঢাকা বিশ্ববিদ্যালয়ের আইন অনুষদে যোগদান করেন।
২০১১ সালে, হুদা ""কম্বেটিং জেন্ডার ইনজাস্টিস: হিন্দু আইন ইন বাংলাদেশ"" বইটি প্রকাশ করেন; যা বাংলাদেশের আইন স্কুলগুলির জন্য একটি পাঠ্যপুস্তক। তিনি সেন্টার ফর অ্যাডভান্সড লিগ্যাল স্টাডিজ (CALS) এর পরিচালক। এছাড়া তিনি ফতোয়া নিষিদ্ধ করার সুপারিশ করেন। ২০১২ সালে তিনি গ্রামীণ ব্যাংককে একা ছেড়ে দেওয়ার জন্য বাংলাদেশ সরকারকে আহ্বান জানিয়ে একটি বিবৃতিতে স্বাক্ষর করেন। তিনি হাইকোর্ট বিভাগের আদেশের সমালোচনা করে একটি বিবৃতিতে স্বাক্ষর করেছেন যেখানে আসিফ নজরুলের বিরুদ্ধে রাষ্ট্রদ্রোহের অভিযোগ আনার আহ্বান জানানো হয়েছে, একটি টেলিভিশন চ্যানেলে তিনি যে মন্তব্য করেছিলেন, যেখানে তিনি সতর্ক করেছিলেন যে দেশের রাজনৈতিক সংকটের কারণে আরও একটি ১/১১ পরিস্থিতি ঘটতে পারে।
হুদার মতে, বাংলাদেশের আইন অনুযায়ী মুসলমানদের সন্তান দত্তক নেওয়ার অনুমতি দেয় না, শুধুমাত্র হিন্দু পুরুষদের দত্তক নেওয়ার অনুমতি রয়েছে। ২০১৬ সালে তিনি বাংলাদেশ ইনস্টিটিউট অফ ল অ্যান্ড ইন্টারন্যাশনাল অ্যাফেয়ার্স কর্তৃক আয়োজিত "বিবাহবিচ্ছেদ এবং অন্যান্য সম্পর্কিত বিষয় পুনর্বিবেচনা" শীর্ষক একটি সিম্পোজিয়ামে সভাপতিত্ব করেন। এছাড়া তিনি দ্য ডেইলি স্টারের সম্পাদক মাহফুজ আনামের বিরুদ্ধে মামলা প্রত্যাহারের আহ্বান জানিয়ে একটি বিবৃতিতে স্বাক্ষর করেন।
২০১৯ সালে, হুদা বহুল আলোচিত আবরার ফাহাদের হত্যাকাণ্ডকে বাকস্বাধীনতার উপর আক্রমণ বলে তিব্র নিন্দা জানান। এছাড়া ২০২১ সালে, তিনি রোজিনা ইসলামের মুক্তির আহ্বান জানিয়ে একটি বিবৃতিতে স্বাক্ষর করেন। তিনি সুশাসনের জন্য নাগরিকের একজন নির্বাহী সদস্য। তিনি সরকারের প্রতি আহ্বান জানিয়েছিলেন যাতে প্রাক্তন প্রধানমন্ত্রী খালেদা জিয়াকে চিকিৎসার জন্য বিদেশ ভ্রমণের অনুমতি দেওয়া হয়। ২০২২ সালে, তিনি অধিকারের নিবন্ধন নবায়নের জন্য সরকারের কাছে আহ্বান জানান। শেখ হাসিনার নেতৃত্বাধীন আওয়ামী লীগ সরকারের পতনের পর, তাকে পুলিশ সংস্কার কমিশনের সদস্য নিযুক্ত করা হয়। ২০২৪ সালের জানুয়ারি এবং ফেব্রুয়ারিতে, তিনি বাংলাদেশ সরকারের মুহাম্মদ ইউনূসকে হয়রানির প্রচেষ্টার প্রতিবাদ করেছিলেন।
ব্যাকবোন: এ জার্নাল অফ উইমেন্স লিটারেচার

ব্যাকবোন: এ জার্নাল অফ উইমেন্স লিটারেচার একটি আমেরিকান নারীবাদী সাময়িকী ছিল। এটি ওয়াশিংটনের সিয়াটল থেকে ১৯৮৪ থেকে ১৯৮৮ সাল পর্যন্ত প্রকাশিত হয়েছিল।
সিল প্রেস এর "ব্যাকবোন সিরিজ" থেকে উৎপন্ন এবং এটি নর্থওয়েস্ট অঞ্চলের নারীদের সাহিত্য প্রকাশ করত। "ব্যাকবোন" ১৯৮৪ সালে প্রথম সংখ্যার মাধ্যমে একটি স্বতন্ত্র ষান্মাসিক ম্যাগাজিন হয়ে ওঠে। এটি প্রধানত বিভিন্ন সাংস্কৃতিক, সামাজিক এবং অর্থনৈতিক পটভূমি থেকে আসা নারী লেখকদের কাজ প্রচার করার উদ্দেশ্যে প্রকাশিত হতো। পত্রিকাটি কবিতা, গল্প এবং প্রবন্ধ প্রকাশ করত এবং ১৯৮০ এর দশকের নারীবাদী আন্দোলনকে আরও এগিয়ে নিতে সহায়তা করত।
এর প্রথম সংখ্যায়, ব্যাকবোন কালেক্টিভ ম্যাগাজিনটির মূল লক্ষ্য ব্যাখ্যা করেছিল:
"ব্যাকবোন" ১৯৮৮ সালে পঞ্চম সংখ্যার পর প্রকাশনা বন্ধ করে দেয়।
হামার বড় মসজিদ

হামার বড় মসজিদ ( ), সিরিয়ার হামা শহরে অবস্থিত একটি মসজিদ । এটি দুর্গ থেকে প্রায় ৪০০ মিটার (১,৩০০ ফুট) পশ্চিমে অবস্থিত। এটি ৮ম শতাব্দীতে নির্মিত হয়েছিল। তবে ১৯৮২ সালের হামা গণহত্যার সময় এটি মারাত্মকভাবে ধ্বংস হয়ে যায় এবং পরবর্তীতে পুনর্নির্মাণ করা হয়।
এই ভবনের স্থানটি মূলত ৩য় শতাব্দীর একটি রোমান মন্দির ছিল। বাইজেন্টাইন যুগে, সম্ভবত ষষ্ঠ শতাব্দীতে এটিকে গির্জায় রূপান্তরিত করা হয়েছিল। প্রাথমিক ইসলামী যুগে এটি একটি মসজিদে পরিণত হয়। তবে এটি কবে মসজিদে রূপান্তর হয়েছে সে তারিখ নিয়ে ইতিহাসবিদদের মধ্যে মতবিরোধ রয়েছে। মসজিদটি ধ্বংস হওয়ার আগে পর্যন্ত এর অনেক অংশ রোমান ও খ্রিস্টীয় বাইজেন্টাইন যুগের স্থাপত্য উপাদান পুনরায় ব্যবহার করে নির্মিত হয়েছিল। ১৪শ শতাব্দীর একজন মুসলিম ইতিহাসবিদ আবু আল-ফিদা’ দাবি করেছিলেন যে, ৬৩৬-৩৭ খ্রিস্টাব্দে, খলিফা উমরের সময়ে শহরটি জয়ের পরপরই গির্জাটি মসজিদে রূপান্তরিত হয়েছিল। কিন্তু আধুনিক পণ্ডিতরা এই তারিখের ব্যাপারে সন্দেহ প্রকাশ করেছেন। তদের মতে এত আগে গির্জাটি মসজিদে রূপান্তরিত হয়নি । কিছু গবেষক, যেমন বার্নার্ড ও'কেন, মনে করেন যে রূপান্তরটি উমাইয়াদ শাসনামলে (৭ম শতকের শেষ বা ৮ম শতকের শুরুতে) ঘটেছিল। অন্যদিকে মারিয়া গুইদেত্তি ধারণা করেন যে এটি ৮ম শতাব্দীর শেষের দিকে, আব্বাসীয় শাসনের শুরুর সময়ে হয়েছে। মসজিদের বিভিন্ন অংশের নির্মাণকাল নিয়েও গবেষকদের মধ্যে বিতর্ক রয়েছে। যেমন, জ্যঁ সোভাগে মনে করেন যে এর উঠানের রিওয়াক (খোলা খিলানযুক্ত বারান্দা) এবং নামাজঘরের পূর্ব ও পশ্চিম দেয়াল উমাইয়াদ আমলে নির্মিত হয়েছিল। তবে আরেক গবেষক কে. এ. সি. ক্রেসওয়েল এই মতের সঙ্গে একমত নন এবং এই তারিখ নিয়ে সন্দেহ প্রকাশ করেছেন। 
বড় মসজিদে দুটি মিনার রয়েছে। এর মধ্যে একটি হলো বর্গাকৃতির টাওয়ার-মিনার, যা নামাজঘরের পাশে অবস্থিত। এর গায়ে খোদাই করা শিলালিপি অনুযায়ী, এটি ১১২৪ সালে নির্মিত হয়েছিল। তবে কিছু গবেষক মনে করেন এর ভিত্তি উমাইয়াদ আমলের, আবার অন্যদের মতে এটি ১১৫৩ সালে নির্মিত হয়। দ্বিতীয় মিনারটি অষ্টভুজাকার এবং ১৪২৭ সালে মামলুকরা এটি নির্মাণ করেছিলেন। মসজিদের প্রধান উত্তর দিকের উঠানের পাশে একটি ছোট বর্গাকৃতির উঠান রয়েছে। এখানে ১৩ শতকের দুই আইয়ুবী রাজার সমাধি রয়েছে। 
১৯৮২ সালে হামার গৃহযুদ্ধের সময় সিরিয়ার সরকার এই মসজিদটি এবং ঐতিহাসিক পুরাতন শহরের বেশিরভাগ অংশ প্রায় সম্পূর্ণরূপে ধ্বংস করে দেয়। পরবর্তীতে সিরিয়ার সরকারের পুরাতত্ত্ব বিভাগ এটি পুনর্নির্মাণ করে ২০০১ সালের মধ্যে, পুনর্গঠন সম্পন্ন হয়। পুনর্নির্মাণে ঐতিহাসিক ভবনের নকশা অনুসরণ করা হয়। কিন্তু মসজিদের সব স্থাপত্যিক উপাদান আগের মতো রাখা হয়নি।
ক্রাঞ্চিরোল

ক্রাঞ্চিরোল (ইংরেজি: Crunchyroll) একটি আমেরিকান সাবস্ক্রিপশন-ভিত্তিক ভিডিও অন-ডিমান্ড ওভার-দ্য-টপ স্ট্রিমিং পরিষেবা, যা সনি গ্রুপ কর্পোরেশন-এর মালিকানাধীন। এই পরিষেবাটি মূলত পূর্ব এশীয় মিডিয়া, বিশেষ করে জাপানি এনিমে চলচ্চিত্র ও টেলিভিশন সিরিজ বিতরণ করে। ক্রাঞ্চিরোলের প্রধান কার্যালয় যুক্তরাষ্ট্রের সান ফ্রান্সিসকো, ক্যালিফোর্নিয়ায় অবস্থিত, এবং এর একটি জাপানি শাখা টোকিওর শিবুয়ায় রয়েছে।
২০০৬ সালের মাঝামাঝি ক্যালিফোর্নিয়া বিশ্ববিদ্যালয়, বার্কলি-এর একদল স্নাতক দ্বারা প্রতিষ্ঠিত ক্রাঞ্চিরোলের বিশ্বব্যাপী ১২ কোটি নিবন্ধিত ব্যবহারকারী রয়েছে। পূর্বে এটি ওটার মিডিয়ার একটি সহায়ক প্রতিষ্ঠান ছিল, যা নিজেই এটিঅ্যান্ডটি-এর ওয়ার্নারমিডিয়ার অধীনস্থ ছিল। ২০১৬ থেকে ২০১৮ সালের মধ্যে, ক্রাঞ্চিরোল ফানিমেশনের সঙ্গে অংশীদারিত্ব করেছিল, যা সনি ২০১৭ সালে অধিগ্রহণ করে। পরবর্তীতে, ২০২১ সালে সনি এটিঅ্যান্ডটি থেকে ক্রাঞ্চিরোল কিনে নেয় এবং ২০২২ সালে এটি ফানিমেশন ব্র্যান্ডের সঙ্গে একীভূত হয়।
ক্রাঞ্চিরোল জাপানি অ্যানিমেশন অ্যাসোসিয়েশন (AJA)-এর সদস্য। ২০১৩ সালের জুন থেকে "ক্রাঞ্চিরোল-হিমে" (সংক্ষেপে "হিমে") ক্রাঞ্চিরোলের অফিসিয়াল মাসকট হিসেবে রয়েছে । 
ক্রাঞ্চারোল ১,০০০ টিরও বেশি অ্যানিমে শো, ১৮ টিরও বেশি ভাষায় ২০০ টিরও বেশি পূর্ব এশীয় নাটক অফার করে এবং পূর্বে ক্রাঞ্চারোল মাঙ্গা নামে প্রায় ৮০টি মাঙ্গা শিরোনাম অফার করত, যদিও লাইসেন্সিং বিধিনিষেধের কারণে উপলব্ধ অনুষ্ঠানের সংখ্যা প্রতিটি দেশ অনুসারে পরিবর্তিত হয়। ২০১৭ সালের ফেব্রুয়ারিতে ক্রাঞ্চিরোল দশ লক্ষ পেইড সাবস্ক্রাইবার অতিক্রম করেছে, এবং এর ১৫ মিলিয়নের বেশি পেইড সাবস্ক্রাইবার রয়েছে ।